એક હતો રાજા…થી શરૂ થતી પ્રત્યેક બાળવાર્તા કુતૂહલની શરૂઆત હોય છે. માણસ માત્રને રાજાઓ અને નવાબોની દુનિયામાં ડોકિયું કરવાનું ગમે છે. ભારત જેવા વૈવિધ્યસભર દેશમાં જ્યાં અનેક રજવાડાં અને નવાબી સ્ટેટ અસ્તિત્વમાં રહ્યાં હોય ત્યાં તેમની અંતરંગ વાતો કે શોખ વગેરેની જાણકારી વાચકોને ગમી જાય છે. શાસકો તરીકે આપણે જેમને જોયા હોય એ લોકો પણ આપણા જેવા જ માણસો હોઈ શકે, જેમાંથી કોઈક સાહિત્યના શોખીન હોય, સંગીતકાર હોય, પશુ કે પ્રાણીપ્રેમી હોય, રમતવીર પણ હોઈ શકે એ આપણા માટે અજાણી વાતો હોય છે. એમના વિશે કોઈ ફિલ્મ કે પુસ્તકના માધ્યમથી જ્યારે આપણી સમક્ષ કોઈક જાણકારી રજૂ થાય છે ત્યારે ઘડીભર આપણે એ રોમાંચક જગતના સભ્ય બની જઈએ છીએ.